**ODLUKA O DONOŠENJU**

**IZMJENA I DOPUNA URBANISTIČKOG PLANA UREĐENJA**

**UGOSTITELJSKO TURISTIČKE ZONE MAKARSKA - ZAPAD 1**

Na temelju odredbe članka 109. stavka 6., članka 113. stavka 1. i članka 198. stavka 3. Zakona o prostornom uređenju („Narodne novine“ broj 153/13, 65/17, 114/18, 39/19 i 98/19) i odredbe članka 36. Statuta Grada Makarske („Glasnik Grada Makarske“ br. 8/18 i 14/18), Gradsko vijeće Makarske na \_\_ sjednici održanoj dana \_\_.\_\_\_2020. godine d o n o s i

**O D L U K U**

**o donošenju Izmjena i dopuna**

**Urbanističkog plana uređenja ugostiteljsko- turističke zone Makarska- Zapad 1**

**I OPĆE ODREDBE**

**Članak 1.**

(1) Donose se Izmjene i dopune Urbanističkog plana uređenja ugostiteljsko- turističke zone Makarska- Zapad 1 (Glasnik Grada Makarske broj 25/08), u daljnjem tekstu: Izmjene i dopune UPU-a/ Plan.

(2) Izmjene i dopune UPU-a se donose za prostor obuhvata određen: Prostornim planom uređenja Grada Makarske („Glasnik Grada Makarske“, broj 8/06, 16/07- ispravak greške, 17/08, 19/09, 03/16) i Izmjenama i dopunama Prostornog plana uređenja Grada Makarske.

**Članak 2.**

(1) Izmjene i dopune UPU-a se odnose na izmjenu grafičkog i tekstualnog dijela UPU-a, sukladno Odluci o izradi Izmjena i dopuna UPU-a ugostiteljsko - turističke zone Makarska- Zapad 1 (Glasnik Grada Makarske broj 5/12, 3/16, 15/16 i 17/19) i s tim u vezi Izmjenama i dopunama Prostornog plana uređenja Grada Makarske.

(2) Izmjenama i dopunama UPU-a se mijenja obuhvat i granice UPU-a na način da se smanjuje površina obuhvaćena UPU-om. Granice obuhvata Izmjena i dopuna UPU-a prikazane su u grafičkom dijelu elaborata na kartografskim prikazima u mjerilu 1:2000.

(3) Izmjene trase prometnica i pripadajućih komunalnih instalacija, te izmjena oblika i površine prostornih cjelina/jedinica unutar smanjenog obuhvata Plana, kao i grafički prikaz uvjeta gradnje i smjernica za uređenje prostora su izvršene u svim kartografskim prikazima UPU-a.

**Članak 3.**

Izmjene i dopune UPU-a je izradila tvrtka Geoprojekt, d.d., Split.

**Članak 4.**

(1) Elaborat Izmjena i dopuna UPU-a je sastavni dio ove Odluke i sadrži:

1. **Opći dio**

**2. Tekstualni dio:**

2.1 Odredbe za provođenje

2.2 Obrazloženje

**3. Grafički dio:**

|  |  |  |
| --- | --- | --- |
| 1. | Korištenje i namjena površina s prometnom i uličnom mrežom | M 1:1000 |
| 2.a | Telekomunikacijski i elektroenergetski sustav | M 1:1000 |
| 2.b | Vodnogospodarski sustav | M 1:1000 |
| 3. | Uvjeti korištenja, uređenja i zaštite površina | M 1:1000 |
| 4. | Način i uvjeti gradnje | M 1:1000 |
| 5. | Načelni plan i tipologija gradnje | M 1:1000 |

**4. Prilozi:**

- Odluka o izradi Izmjena i dopuna UPU-a ugostiteljsko - turističke zone Makarska- Zapad 1 (Glasnik Grada Makarske broj 5/12, 3/16, 15/16 i 17/19)

- Suglasnost Ministarstva graditeljstva i prostornoga uređenja

- Odluka o donošenju Izmjena i dopuna Urbanističkog plana uređenja ugostiteljsko - turističke zone Makarska- Zapad 1 (Glasnik Grada Makarske broj \_/20)

(2) Kartografski prikazi grafičkog dijela elaborata Izmjena i dopuna UPU-a iz stavka 1. ovog članka zamjenjuju kartografske prikaze Urbanističkog plana uređenja ugostiteljsko- turističke zone Makarska- Zapad 1 (Glasnik Grada Makarske broj 25/08).

**II. ODREDBE ZA PROVOĐENJE**

**Članak 5.**

**U članku 5.**, **stavak 2, u zadnjoj točki (4)**, tekst: „ugostiteljsko-turističke namjene” se briše i zamjenjuje tekstom koji glasi: „hotela čija je površina čestice veća od 1000 m2, te najmanje 30% površine građevinskih čestica hotela čija površina čestice iznosi od 600 -1000 m2“.

U **stavku 3**, briše se tekst koji glasi „zaštitne zelene površine – Z“.

U **stavku 4** Tablica 1 se briše i zamjenjuje novom koja glasi:

|  |  |  |
| --- | --- | --- |
| **namjena** | **površina m2** | **udio u obuhvatu %** |
| T1 hoteli | 51172 m2 | 94 % |
| prometne površine | 3316 m2 | 6 % |
| **obuhvat UPU-a** | **54488 m2** | **100,00 %** |

**Članak 6.**

U **članku 6.**, na kraju **stavka 1**, dodaje se tekst koji glasi: „Građevine hotela trebaju biti izgrađene, razvrstane i kategorizirane isključivo kao vrsta „hotel“ iz skupine hoteli, kategorizirane s minimalno 4 zvjezdice (sve prema Pravilniku o razvrstavanju i kategorizaciji ugostiteljskih objekata iz skupine hoteli).“

Tekst **stavka 3** se briše i zamjenjuje tekstom koji glasi: „Prostorne cjeline A i B su podijeljene na po dvije prostorne jedinice.“

U **stavku 4** briše se tekst koji glasi: „obvezno predstavljaju građevnu česticu hotela, a“ te se na kraju stavka dodaje tekst: „U obuhvatu prostorne jedinice se može formirati jedna ili više građevnih čestica (ali najviše 3), za koje se prostorni pokazatelji propisuju prema veličini građevne čestice.“

Sadržaj **stavka 5** se briše i zamjenjuje tekstom i tablicama koji glase: „Površina pojedinih prostornih cjelina i prostornih jedinica je iskazana u Tablici 2a. Prostorni pokazatelji za izgradnju hotela se određuju sukladno planu šireg područja i iskazani su u Tablici 2b.

Tablica 2a. (površine prostornih cjelina i jedinica)

|  |  |  |  |
| --- | --- | --- | --- |
| PROSTORNE CJELINE | | PROSTORNE JEDINICE | |
| OZNAKA | POVRŠINA m2 | OZNAKA | POVRŠINA m2 |
| A | 30806 | A1 | 21995 |
| A2 | 8811 |
| B | 14329 | B1 | 6969 |
| B2 | 7360 |
| C | 6379 |  | |
| UKUPNO | 51514 |  | |

Tablica 2b (prostorni pokazatelji i uvjeti)

|  |  |  |  |  |  |  |  |
| --- | --- | --- | --- | --- | --- | --- | --- |
| **min površina građevne čestice**  **(m2)** | **max kig** | **max kis nadzemni** | **max katnost**  **E** | **min udaljenost od ulice**  **(m)** | **min udaljenost od ostalih međa**  **(m)** | **min udaljenost potpuno ukopanog dijela građevine od međa (m)** | **Postotak zelenila**  **%** |
| 3000 | 0,4 | 2,8 | Po+Su+P+6 | 10 | 6 | 2 | 40 |
| 1000 | 0,4 | 2,4 | Po+Su+P+5 | 5 | 4 | 2 | 40 |
| 600 | 0,45 | 2,0 | Po+Su+P+3 | 5 | 3 | 2 | 30 |

Napomene:

- ako se iznad podzemnih, potpuno ukopanih dijelova građevine grade otvoreni bazeni, terase, parkirališne, kolne ili pješačke površine, koeficijent izgrađenosti se za te površine i sadržaje može povećati za 0,15 (za građevne čestice veće od 1000 m2), odnosno za 0,1 (za građevne čestice površine 600-1000 m2),

- oznaka Po podrazumijeva mogućnost izvedbe dvije podrumske etaže,

- zadnja etaža kod hotela na česticama površine veće od 1000 m2 se može izvesti do maksimalno 60 % tlocrtne površine donjih etaža, a ostala površina se može koristiti kao prohodna terasa.

U **stavku 6** briše se tekst koji glasi: „Maksimalni smještajni kapaciteti za prostorne jedinice daju se u Tablici broj 3.“ i zamjenjuje se tekstom koji glasi „Orijentacijski smještajni kapaciteti za prostorne jedinice daju se u Tablici broj 3.; egzaktan broj ležaja i smještajnih jedinica će se definirati aktima za gradnju (lokacijskom i/ili građevinskom dozvolom) u skladu s uvjetima nadležnih tijela i komunalnih tvrtki u svezi s mogućnošću osiguranja dostatnih količina vode i električne energije, te prihvata otpadnih voda za predmetni zahvat.“

Naslov „**PODACI ZA SMJEŠTAJNE KAPACITETE PO PROSTORNIM JEDINICAMA (GRAĐEVNIM ČESTICAMA HOTELA)**“ ispred Tablice 3 se briše.

U **Tablici 3**, oznaka „C1“ se briše i zamjenjuje se oznakom „C“, oznaka „C2“ i brojevi „96“ i „192“ se brišu, broj „814“ se briše i zamjenjuje brojem „718“ i broj „1628“ se briše i zamjenjuje brojem „1436“.

Dodaju se **stavci 7**, **8**, **9**, **10**, **11**, **12**, **13**, **14**, **15**, **16**, **17**, **18**, koji glase:

„(7) Sastavni dio ponude unutar prostorne jedinice ili građevne čestice mogu uz osnovne ugostiteljsko-turističke usluge (smještaj, prehrana i piće) biti prateći sadržaji (ugostiteljski, zabavni, rekreacijski i uslužni). Ovi sadržaji mogu se realizirati unutar građevina osnovne namjene (glavna zgrada hotela i depandanse sa smještajnim kapacitetima) ili u građevinama pratećih sadržaja. Površina unutar koje je moguće smjestiti građevine - nadzemni i podzemni dio građevina osnovne namjene (zgradu hotela, depandansu/e i građevine pratećih sadržaja) dana je u kartografskom prikazu Plana broj 4. Istim kartografskim prikazom definirana je i površina unutar koje je u prostornim jedinicama A1 i A2 moguće smjestiti građevinu/e s pratećim sadržajima (ugostiteljski, zabavni, rekreacijski i uslužni).Izvan površina unutar kojih se mogu graditi građevine osnovne namjene i građevine sa pratećim sadržajima, mogu se u razini uređenog terena izvesti tereni za rekreaciju i otvoreni bazeni.

(8) Planom su prikazane površine unutar kojih se može graditi, a istim prikazom je ujedno definirana i minimalna udaljenost dijelova građevine/a od međa. Ako se unutar prostorne jedinice formira više građevnih čestica, udaljenost od međa za svaku česticu se određuje prema podacima iz Tablice 2b.

(9) Građevinski pravac se ne određuje.

(10) Maksimalna katnost građevina hotela je određena u Tablici 2b. Za građevine s pratećim sadržajima je određena katnost P + krovna terasa. Na krovnoj terasi građevine s pratećim sadržajima je moguća izvedba nadgrađa – ostakljenih i natkrivenih dijelova do 25% površine donje, prizemne etaže.

(11) Petu fasadu građevina rješavati kao ravni krov koji se može tretirati i kao prohodna krovna terasa.

(12) Mogućnost kolnog priključenja prostorne jedinice i građevne čestice na prometnu površinu, ostvaruje se s kontaktnih kolnih površina. Iznimno se za prostornu jedinicu A2 priključak na javnu prometnu površinu ostvaruje utvrđenim pravom služnosti prolaza i provoza preko sjevernog dijela prostorne jedinice A1. Prikazane pozicije priključaka prostornih cjelina/jedinica  u kartografskom prikazu broj 4. ovog Plana su orijentacijske; egzaktne pozicije priključenja na javne prometne površine za svaku građevinsku česticu hotela se utvrđuju temeljem odredbi Plana i uvjeta pravnih tijela u čijoj nadležnosti je upravljanje tim prometnicama. Mogućnost i pozicija priključenja građevnih čestica unutar pojedinih prostornih cjelina preko prometnih površina u vlasništvu fizičkih ili pravnih osoba se utvrđuje u postupku ishođenja akta za gradnju uz prethodno ishođenje odobrenja vlasnika, sukladno posebnom propisu.

(13) Unutar obuhvata moraju sukladno posebnom propisu („Pravilnik o osiguranju pristupačnosti građevina osobama s invaliditetom i smanjene pokretljivosti“) biti osigurani uvjeti za nesmetani pristup, kretanje, boravak i rad osoba smanjene pokretljivosti.

(14) Potreban broj parkirališnih mjesta za hotele osigurati u skladu s kategorizacijom ugostiteljskih objekata za smještaj, uvećano za jedno parkirališno mjesto na svakih 70 m2 neto površine dodatnih poslovnih sadržaja - zasebnih funkcionalnih cjelina unutar hotelskog kompleksa.

(15) Mogućnost priključenja prostorne jedinice i građevne čestice na komunalnu i drugu infrastrukturu ostvaruje se mrežom (elektro, TK, vodovodna, odvodnja otpadnih voda) položenom u kontaktnim prometnim površinama (Ulica I.G. Kovačića, obalna šetnica, planirana javna prometnica i planirana kolno pješačka površina).

(16) U obuhvatu prostornih jedinica i građevnih čestica se mogu smjestiti i 10 kV trafostanice i to unutar građevine, kao slobodnostojeće građevine ili u okviru uređenja terena (u podzidu i sl.).

(17) Unutar prostornih jedinica i građevnih čestica obvezno je osigurati odgovarajući postotak površine za parkovne nasade i prirodno zelenilo sukladno podatku iz Tablice 2b. Uz Ulicu I.G. Kovačića i uz planiranu prometnicu prema Biloševcu je propisana obveza sadnje drvoreda u obuhvatu građevne čestice. Preporuča se izvedba poteza zelenila sadnjom stablašica uz međe pojedinih građevnih čestica.

(18) Pri oblikovanju svih zahvata gradnje i uređenja u prostoru obuhvaćenim ovim Planom, težiti ostvarenju skladnih prostornih odnosa unutar mikrocjeline turističke zone, kao i u odnosu na obalni potez Makarske rivijere. U izgradnji i uređenju okoliša (potporni zidovi, terase i sl.) koristiti prirodne materijale, a u hortikulturnim rješenjima autohtono raslinje.„

**Članak 7.**

**Članak 7.** se briše.

**Članak 8.**

**Članak 8.** se briše.

**Članak 9.**

**Članak 9.** se briše.

**Članak 10.**

**Članak 10.** se briše.

**Članak 11.**

**Članak 11.** se briše.

**Članak 12.**

**Članak 12.** se briše.

**Članak 13.**

U **članku 15.**, briše se tekst koji glasi „2A, 2B, 2C, 2D“ i zamjenjuje se tekstom „2a i 2b“.

**Članak 14.**

**Članak 16.** mijenja se i glasi:

„(1) Cestovna mreža plana se na vanjsku cestovnu mrežu Makarske spaja preko Ulice Ivana Gorana Kovačića (graniči na istočnom dijelu s obuhvatom Plana) a ista se novoformiranim križanjem spaja s državnom cestom D8 i županijskom cestom Ž6196.

(2) Koncepcijskim idejnim rješenjem osnovne prometne mreže za područje koje obuhvaća ugostiteljsko turističke zone na Biloševcu (elaborat „Prometnice u zoni ugostiteljsko turističke namjene na području Biloševca“, Geoprojekt d.d. studeni 2018), definirana je pozicija glavnog kolnog pristupa zoni Biloševca s istočne strane i to kroz prostor ugostiteljsko turističke zone Makarska- Zapad 1 do Ulice Ivana Gorana Kovačića. Sukladno aktima nadležnih tijela Grada Makarske, istodobno se provodi postupak izrade i donošenja Izmjena i dopuna PPUG-a, UPU-a Biloševac 4 i izmjena i dopuna UPU-a ugostiteljsko turističke zone Makarska Zapad 1. Kolno priključenje zone Biloševac 4 se koncepcijskim rješenjem prometa šire zone planira provesti preko kč 837/9 KO Veliko Brdo u obuhvatu UPU Makarska Zapad 1, a dužina tog spoja do Ulice I.G.Kovačića je cca 97 metara. Prometnica se definira kao sabirna priključna prometnica položena paralelno državnoj cesti D8 i sjeverni nogostup iste predstavlja sjevernu granicu Plana. Predviđen je poprečni presjek prometnice širine 10 metara koji se sastoji od dvosmjernog kolnika širine 2x3,0m=6,0 m i dvostranog pješačkog nogostupa širine 2,0 m. Granica građevne čestice te prometnice se formira sukladno dokumentaciji za ishođenje akta kojim se odobrava gradnja, pri čemu su moguće manje korekcije trase u zoni križanja s Ulicom I.G. Kovačića, što se neće smatrati izmjenom ovog Plana.

(3) Južno od planirane sabirne prometnice, planira se prometna površina s priključkom na Ulicu I.G.Kovačića. Predložen je (načelno) poprečni profil ove kolno pješačke prometne površine u širini predmetne čestice i iznosi cca 6,7 metara.

(4) Potreban prostor i površine za rješavanje prometa u mirovanju osiguravaju se unutar građevnih parcela, prema odredbama ovog Plana i prema posebnom propisu („Pravilnik o razvrstavanju, kategorizaciji i posebnim standardima ugostiteljskih objekata iz skupine hoteli“).

(5) Planom se određuje namjena površine s južne strane prometne površine položene na kč 837/2 kao parkiralište za potrebe korisnika zone – hotelskih gostiju u prostornoj jedinici B1.

(6) U obuhvatu nema planiranih javnih garaža.“

**Članak 15.**

**Članak 17.** mijenja se i glasi:

„(1) Telekomunikacijska mreža je prikazana u kartografskom prikazu 2a Plana, položaj je orijentacijski definiran unutar prometnih površina, te se u postupku ishođenja lokacijske dozvole definira egzaktna trasa uz koordinaciju s ostalim komunalnim instalacijama.

(2) Izgradnju planirane distributivne telekomunikacijske kanalizacije i ostale TK infrastrukture u potpunosti je potrebno izvesti u skladu sa „Pravilnikom o tehničkim uvjetima za kabelsku kanalizaciju“ (NN 114/10, 29/13) i „Pravilnikom o načinu i uvjetima određivanja zone elektroničke komunikacijske, infrastrukture i druge povezane opreme, zaštitne zone i radijskog koridora te obvezama investitora radova ili građevine“ (NN 73/08, 90/11, 133/12).

(3) Dubina rova u kojeg se polaže cijev iznosi 0.8 m u nogostupu i zemljanom terenu, a ispod kolnika 1.2 m od konačnog nivoa asfalta. Cijev koja se polaže u rov, polaže se u pijesak 10cm ispod i 10cm iznad cijevi. Zatrpavanje se dalje nastavlja materijalom iskopa do konačne nivelete terena. Širina koridora za polaganje cijevi distributivne telekomunikacijske kabelske kanalizacije iznosi oko 0,4 do 0,5m.

(4) Dopušteno je postavljanje elektroničke komunikacijske infrastrukture i povezane opreme na građevinama (antenski prihvati) u skladu s posebnim uvjetima tijela i/ili osoba određenim posebnim propisima koji propisuju posebne uvjete gradnje. Antenski prihvati, koji se postavljaju na postojeće građevine, ne planiraju se u dokumentima prostornog uređenja.“

**Članak 16.**

U **članku 19.**, **točki 1**, **podtočki 3**, riječ „tri“ se briše i zamjenjuje riječi „dvije“.

U **točki 2**, **podtočki 7**, oznaka „2D“ zamjenjuje se oznakom „2a“.

U **točki 3** oznaka „C1“ zamjenjuje se oznakom „C“ i tekst „i C2 (1x630 kVA)“ se briše.

**Članak 17.**

**Članak 20.** mijenja se i glasi:

„(1) Grad Makarska, kao i cijela Makarska rivijera zaključno sa Zaostrogom opskrbljuje se vodom iz regionalnog vodovoda Makarskog primorja. Kroz obuhvat Plana prolazi vodoopskrbni cjevovod koji se spaja na buduću vodospremu „Zelenka“ (koja je u izgradnji) na koti 75,00 m n.m. Rješenja za rekonstrukciju i gradnju vodoopskrbne mreže se temelje na elaboratu „Izgradnja vodno-komunalne infrastrukture Aglomeracije Makarska“. Planirani cjevovodi vodoopskrbne mreže u obuhvatu se priključuju na postojeći vodovod PE Ø 300 mm u Ulici Ivana Gorana Kovačića.

(2) Vodovodna mreža prikazana je na kartografskom prikazu „Vodnogospodarski sustav“. Vodovodna mreža gradit će se u koridoru javnih prometnih površina, a po potrebi se može polagati i u obuhvatu pojedinih prostornih jedinica/građevnih čestica uz utvrđivanje služnosti.

(3) Pretpostavljena prosječna dnevna potrošnja u ugostiteljsko turističkoj zoni Makarska Zapad 1 (obuhvaća i prostor sjeverno od obuhvata UPU-a) prema određenim maksimalnim smještajnim kapacitetima i propisanoj kategoriji hotela (minimalno 4 zvjezdice) iznosi 700 m3 vode na dan, odnosno 700000 lit/dan.

(4) Izgradnja u obuhvatu Plana moguća je po osiguranju dostatnih količina u vodoopskrbnom sustavu, odnosno uz suglasnost nadležnog komunalnog poduzeća.

(5) Vodovodna infrastrukturna mreža izvodi se sukladno važećoj tehničkoj regulativi i pravilima struke, te prema slijedećim uvjetima:

* minimalna dubina polaganja vodoopskrbnog cjevovoda od tjemena do nivoa prometnice ili tla je 1,0 m
* spajanje na javnu vodovodnu mrežu vrši se preko vodomjernog okna u kojem je montiran vodomjer
* vodomjerno okno priključka za profil Ø 3/4'' je dimenzija okna 38x54 cm, za profil Ø 1'' dimenzija 54x66 cm, a za veće profile minimalna dimenzija svijetlog otvora je 1,50 x 1,50 x 1,80 m

(6) Položaj prikazane osnovne vodovodne mreže je orijentacijskog karaktera te se eventualna izmjena kroz izradu projektne dokumentacije, kao posljedica detaljnije izmjere i razrade infrastrukturnog sustava neće smatrati izmjenom Plana.

(7) U obuhvatu Plana propisuje se obvezna izvedba hidrantske mreže koju treba projektirati i izvesti sukladno Pravilniku o hidrantskoj mreži za gašenje požara.“

**Članak 18.**

U **članku 23**, iza teksta: „Na području obuhvata Plana propisana je obveza uređenja i realizacije prirodnog i parkovnog zelenila na 40% površine prostornih jedinica - čestica hotela“ dodaje se tekst koji glasi: „(čestice veće od 1000 m2) i na 30% površine čestica hotela (čestice veće od 600 m2 a manje od 1000 m2). U obuhvatu nema planiranog javnog zelenila“.

Ostatak teksta u nastavku članka 23 se briše.

**Članak 19.**

U **članku 24**, **stavak 1**, iza teksta: „Obuhvat Plana se nalazi unutar“ dodaje se tekst koji glasi: „pojasa ograničenja“ i briše se tekst koji glasi: „gradnji i planovima šireg područja (PPSDŽ i PPUG Makarske)“.

U **stavku 4**, **točka 1** briše se tekst: „u longitudinalnim potezima koji slijede slojnice (kartografski prikaz elaborata Plana broj 4 „Uvjeti korištenja, utvrđivanja i zaštite površina“). Navedeno ima za cilj formiranje slike zahvata s mora kao izgradnje u zelenilu, te obzirom na pad terena strukturirana je izgradnja u 5 različitih nivoa, međusobno razdijeljenih potezima zelenila„ i zamjenjuje tekstom koji glasi: „odnosno 30%, sukladno ovim odredbama“.

**Točka 4** se briše.

**Točka 6** se briše.

**Članak 20.**

U **članku 27**, **stavku 1,** briše se tekst koji glasi: „(zadržavanje postojećeg fonda zelenila)“. Na kraju stavka briše se tekst koji glasi: „izvedbom zidova/podzida prema zakonu gradnje (teren očistiti, prokrčiti, urediti, po potrebi pošumiti-ozeleniti)“.

**Stavak 4** se briše.

**Članak 21.**

**Članak 32.** mijenja se i glasi:

„9.6.1. Mjere zaštite od požara:

(1) Na temelju procjene ugroženosti plana zaštite od požara i posebnih uvjeta gradnje iz područja zaštite od požara izdanih od Ministarstva unutarnjih poslova, sukladno Zakonu o zaštiti od požara („Narodne novine“ br. 92/10), određuju se mjere zaštite od požara:

* unutar prostornih cjelina treba osigurati vatrogasne prilaze i površine za operativni rad vatrogasne tehnike u skladu s posebnim propisima;
* udaljenosti građevina odrediti prema požarnom opterećenju, požarnim karakteristikama odabranih materijala, veličini otvora na vanjskim zidovima;
* unutar kompleksa planirati i izgraditi sustav protupožarnih hidranata na udaljenostima i s profilom vodovodnog priključka prema posebnom propisu;
* primijeniti u projektiranju građevina i pripadajućeg zemljišta sve posebne uvjete određene od strane MUP-a:

a) U slučaju da će se u objektima stavljati u promet, koristiti i skladištiti zapaljive tekućine i plinovi potrebno je postupiti sukladno odredbi članka 11. Zakona o zapaljivim tekućinama i plinovima („Narodne novine“ br. 108/95, 56/10) i Pravilniku o zapaljivim tekućinama („Narodne novine“ br. 54/99)

b) Mjere zaštite od požara projektirati u skladu s pozitivnim hrvatskim i preuzetim propisima koji reguliraju ovu problematiku s posebnom pozornošću na:

- Pravilnik o uvjetima za vatrogasne pristupe („Narodne novine“ br. 35/94, 55/94- ispravak i 142/03)

- Pravilnik o hidrantskoj mreži za gašenje požara („Narodne novine“ br. 08/06);

- Pravilnik o zaštiti od požara ugostiteljskih objekata („Narodne novine“ br. 100/99)

- Pravilnik o temeljnim zahtjevima za zaštitu od požara elektroenergetskih postrojenja i uređaja

(„Narodne novine“ br. 146/05)

- Pravilnik o otpornosti na požar i drugim zahtjevima koje građevine moraju zadovoljiti u slučaju požara („Narodne novine“ br. 29/13 i 87/15).“

**Članak 22.**

**Članak 33.** mijenja se i glasi:

„9.6.2. Mjere zaštite od potresa:

(1) Cijelo područje Grada Makarske, uključivo i obuhvat ovog Plana je u zoni najvećeg rizika potresa - zoni IX stupnja MCS. Projektiranje i građenje građevina mora se provesti tako da građevine budu otporne na potres jačine IX. stupnjeva MCS ljestvice.

(2) Udaljenost između građevina se određuje tako da iznosi H1/2+ H2/2+5 metara, a može biti manja ako se tehničkom dokumentacijom dokaže da u slučaju ratnih razaranja rušenje građevina neće ugroziti živote ljudi i izazvati oštećenja na drugim objektima. Planom određena minimalna udaljenost građevina od prometnica, te maksimalna visina građevina je tolika, da se kolnici prometnica prema propisu nalaze izvan zone rušenja.

(3) Projektiranje potresne otpornosti konstrukcija izrađivati u skladu s HRN EN 1998-1:2011/NA: 2011, Eurocod 8.“

**Članak 23.**

**Članak 34.** mijenja se i glasi:

„9.6.3. Mjere zaštite i spašavanja:

(1) U cilju umanjivanja posljedica i učinaka prirodnih i tehničko-tehnoloških katastrofa, velikih nesreća, te u cilju povećanja stupnja sigurnosti stanovnika, materijalnih dobara i okoliša, obvezno je primjenjivati:

- Zakon o sustavu civilne zaštite ( “Narodne novine” br. 82/15 i 118/18)

- Pravilnik o mjerama zaštite od elementarnih nepogoda i ratnih opasnosti u prostornom planiranju i uređivanju prostora (“Narodne novine” br. 29/83, 36/85 i 42/86)

- Pravilnik o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja (“Narodne novine” br 49/17)

- Pravilnik o postupku uzbunjivanja stanovništva (“Narodne novine” br. 69/16)

- Pravilnik o tehničkim zahtjevima sustava javnog uzbunjivanja stanovništva (“Narodne novine” br. 69/16)

- Uredbu o sprječavanju velikih nesreća koje uključuju opasne tvari (“Narodne novine” br. 44/14, 31/17 i 45/17)

- Zakon o prostornom uređenju (“Narodne novine” br. 153/13, 65/17, 114/17, 39/19 i 98/19) i Zakon o gradnji (“Narodne novine” br. 153/13, 20/17, 39/19 i 125/19)

- Zakon o zaštiti okoliša (“Narodne novine” br. 80/13, 153/13, 78/15, 12/18 i 118/18)

(2) Mjere sklanjanja stanovništva provoditi sukladno važećim propisima u području civilne zaštite, odnosno planovima djelovanja civilne zaštite. Sklanjanje stanovništva planirati u postojećim skloništima te u zaklonima sa ili bez prilagođavanja pogodnih prirodnih, podrumskih i drugih pogodnih građevina za funkciju sklanjanja.

(3) Sukladno članku 39. Zakona o sustavu civilne zaštite („Narodne novine“ br. 82/15 i 118/18): „vlasnici i korisnici objekata u kojima se okuplja ili istodobno boravi više od 250 ljudi te ... hoteli, autokampovi, i slično, u kojima se zbog buke ili akustičke izolacije ne može osigurati dovoljna čujnost sustava za javno uzbunjivanje, dužni su uspostaviti i održavati odgovarajući interni sustav za uzbunjivanje i obavješćivanje te preko istog osigurati provedbu javnog uzbunjivanja i prijem priopćenja nadležnog centra 112 o vrsti opasnosti i mjerama za zaštitu koje je potrebno poduzeti.„

**Članak 24.**

**Članak 35.** mijenja se i glasi:

„(1) Lokacijske dozvole i/ili građevinske dozvole za izvedbu planiranih zahvata ishode se temeljem ovog Plana.

(2) Lokacijske dozvole za prometnice, objekte i uređaje komunalne infrastrukture temelje se na idejnim projektima i drugim potrebnim stručnim podlogama izrađenim sukladno ovom Planu i posebnim propisima, a za iste je moguće utvrđivanje obuhvata zahvata ili građevinskih čestica. Omogućava se etapna/fazna provedba Plana na način da se izrađuju projekti i ishode lokacijske dozvole za pojedine dijelove prometne mreže, kojima se osigurava kolni pristup i mogućnost priključenja pojedinih prostornih jedinica ili građevnih čestica na komunalnu infrastrukturu.

(3) Komunalna infrastrukturna mreža prikazana u kartografskom dijelu Plana definirana je orijentacijskom trasom kabela i vodova položenih u prometnim površinama (moguće je polaganje i kroz pojedine prostorne jedinice), te odredbama Plana. Položaj istih se mora prilagoditi u postupku ishođenja akta kojim se odobrava gradnja, kroz koordinaciju komunalnih instalacija u projektu, te se neće smatrati izmjenom Plana. Raspored instalacija infrastrukturne mreže mora uvažavati sve zakonske propise i tehničke normative rasporeda instalacija komunalne infrastrukture.

(4) Plan je izrađen na geodetskoj podlozi u mjerilu 1:1000, na snimku topografskog stanja i s uklopom službene katastarske podloge. Za eventualna odstupanja međa iz službene katastarske podloge i topografskog stanja, izvršit će se usklađenje/ispravke kod izrade geodetskih elaborata za pojedine zahvate, te po potrebi odgovarajuća prilagodba numeričkih vrijednosti iskazanih ovim Planom, što se neće smatrati izmjenom Plana.„

**Članak 25.**

**Članak 36** se briše.

**III PRIJELAZNE I ZAVRŠNE ODREDBE**

**Članak 26.**

(1) Elaborat Izmjena i dopuna Urbanističkog plana uređenja ugostiteljsko turističke zone Makarska- zapad 1 je sačinjen u četiri (4) izvornika, ovjerena pečatom Gradskog vijeća Grada Makarske i potpisom predsjednika Gradskog vijeća.

(2) Plan je izrađen i na CD-rom mediju, u pdf, doc i dwg formatu.

(3) Uvid u izvornik elaborata Plana moguće je obaviti u nadležnom odjelu za prostorno uređenje Grada Makarske.

**Članak 27.**

Ova Odluka stupa na snagu osmog dana nakon objave u „Glasniku Grada Makarske“.

REPUBLIKA HRVATSKA

SPLITSKO-DALMATINSKA ŽUPANIJA

GRAD MAKARSKA

***G r a d s k o v i j e ć e***

KLASA: 350-02/12-20/27

URBROJ: 2147/01-04/1-20-92 PREDSJEDNIK GRADSKOG VIJEĆA

Makarska, \_\_. \_\_\_\_\_\_\_2020. godine Marko Ožić Bebek dr.med.