Na temelju članka 36. Statuta Grada Makarske (Glasnik Grada Makarske, 8/18 i 14/18) Gradsko vijeće Grada Makarske na \_\_\_ sjednici održanoj dana \_\_\_\_\_\_\_\_\_\_\_ 2020.g., donosi

**ODLUKU**

**o rasterećenju od obveza plaćanja poreza na korištenje javnih površina na području Grada Makarske**

**Članak 1.**

Ovom Odlukom propisuju se uvjeti i način drugog paketa mjera djelomičnog oslobađanja od plaćanja poreza na korištenje javnih površina na području Grada Makarske za 2020.g., kao mjera suzbijanja negativnih gospodarskih posljedica nastalih u uvjetima proglašene epidemije bolesti COVID-19, uzrokovane virusom SARS CoV-2 na području Republike Hrvatske, uslijed koje su nastupile posebne okolnosti koje se nisu mogle predvidjeti i na koje se nije moglo utjecati, a koje ugrožavaju život i zdravlje građana, imovinu veće vrijednosti, narušavaju gospodarsku aktivnost i uzrokuju znatnu gospodarsku štetu.

**Članak 2.**

Obveznici plaćanja poreza na korištenje javnih površina, za godišnje porezno razdoblje, u I., II. i III. zoni, sukladno Odluci o porezu na korištenje javnih površina na području Grada Makarske (Glasnik Grada Makarske, br. 21/17, 7/18 i 19/18), mogu se, zbog posebnih okolnosti iz članka 1. ove Odluke, djelomično osloboditi od plaćanja poreza na korištenje javnih površina za 2020.g. i to za mjesece lipanj, srpanj i kolovoz 2020.g., u visini 50% mjesečnog iznosa, odnosno za 12,5 % ukupnog iznosa godišnjeg poreza za 2020.g.

**Članak 3.**

Obveznici plaćanja poreza na korištenje javnih površina, za godišnje porezno razdoblje u zoni Peškera, sukladno Odluci iz članka 2. ove Odluke, mogu se, zbog posebnih okolnosti iz članka 1. ove Odluke, djelomično osloboditi od plaćanja poreza na korištenje javnih površina za 2020.g. i to za mjesece lipanj, srpanj i kolovoz 2020.g., odnosno za 25 % ukupnog iznosa godišnjeg poreza za 2020.g.

**Članak 4.**

Obveznici plaćanja poreza na korištenje javnih površina, za ljetno porezno razdoblje, neovisno o zoni, sukladno Odluci iz članka 2. ove Odluke, mogu se, zbog posebnih okolnosti iz članka 1. ove Odluke, djelomično osloboditi od plaćanja poreza na korištenje javnih površina za 2020.g. i to za mjesece lipanj, srpanj i kolovoz 2020.g., u visini 50% mjesečnog iznosa, odnosno za 30 % ukupnog iznosa poreza za ljetno porezno razdoblje za 2020.g.

**Članak 5.**

Obveznici plaćanja poreza iz članka 2., 3. i 4. ove Odluke mogu ostvariti pravo djelomičnog oslobađanja od plaćanja poreza na korištenje javnih površina za 2020.g., sukladno odredbama ove Odluke, podnošenjem zahtjeva Upravnom odjelu za komunalne djelatnosti, pod sljedećim uvjetima:

* da imaju pad prihoda/primitaka najmanje 50% u razdoblju od 01. lipnja do 31. kolovoza 2020.g., u odnosu na isto razdoblje prethodne godine, za objekt za koji se podnosi zahtjev,
* da na dan podnošenja zahtjeva nemaju dospjelih dugovanja prema Gradu Makarska, po bilo kojoj osnovi. Smatra se da obveznik nema dospjelih dugovanja ako je iznos dospjelog duga manji od 200,00 kuna. U iznos dospjelih dugovanja neće se uzimati u obzir dugovanje na ime poreza na korištenje javnih površina za 2020. za koji se podnosi zahtjev.

**Članak 6.**

Zahtjev iz prethodnog članka obveznici mogu podnijeti u razdoblju od 01. do 15. rujna 2020.g., uz dostavu dokaza o ispunjavanju uvjeta iz članka 5. ove Odluke. Zahtjev se podnosi elektroničkim putem na adresu elektroničke pošte Grada Makarske: pisarnica@makarska.hr ili pisarnica2@makarska.hr ili putem pošte na adresu Grad Makarska, Upravni odjel za komunalne djelatnosti.

Na temelju podataka koje dostavi podnositelj zahtjeva te podataka kojim raspolaže Grad Makarska, nadležni odjel će, u jednostavnom i žurnom postupku, utvrditi ispunjenje uvjeta za djelomično oslobađanje od plaćanja poreza na korištene javne površine za 2020.g., sukladno odredbama ove Odluke, te o osnovanosti zahtjeva obavijestiti podnositelja zahtjeva elektroničkim putem ili na drugi prikladan način. Nadležni odjel može, ukoliko to smatra potrebnim, od podnositelja zahtjeva tražiti i dodatne dokaze o ispunjavanju propisanih uvjeta, izdane od nadležnog tijela.

Ako se naknadno utvrdi da je podnositelj zahtjeva ostvario pravo djelomičnog oslobađanja od plaćanja poreza po odredbama ove Odluke, dostavom netočnih ili lažnih podataka, primijenit će se odredbe o odgovornosti propisane zakonom, a mjera djelomičnog oslobađanja od plaćanja poreza na korištenje javnih površina i njezini učinci će se poništiti.

**Članak 7.**

Za obveznike koji su ostvarili pravo djelomičnog oslobađanja od plaćanja poreza na korištenje javne površine, sukladno odredbama ove Odluke, Upravni odjel za financije i proračun će na knjigovodstvenoj kartici obveznika iskazati umanjenje obveze plaćanja poreza na korištenje javne površine u visini odobrenog djelomičnog oslobađanja, bez izmjene izdanih rješenja o porezu na korištenje javne površine za 2020.

**Članak 8.**

Ova Odluka stupa na snagu prvog dana od dana objave u Glasniku Grada Makarske.

Klasa:410-01/20-01/1

Ur.broj:2147/01-03/3-20-2

Makarska, \_\_\_\_\_\_\_\_\_\_\_\_\_\_\_\_\_2020.g.

PREDSJEDNIK GRADSKOG VIJEĆA

Marko Ožić-Bebek, dr.med.

**O b r a z l o ž e n j e**

Uslijed proglašenja epidemije bolesti COVID-19 uzrokovane virusom SARS-CoV-2, na području čitave Republike Hrvatske, nastupile su posebne okolnosti, koje nedvojbeno predstavljaju višu silu, kao i ugrozu života i zdravlja građana, imovine veće vrijednosti te ujedno narušavaju gospodarsku aktivnost i uzrokuju znatnu gospodarsku štetu, pa se donošenje predložene Odluke o rasterećenju od obveza plaćanja poreza na korištenje javnih površina na području Grada Makarske, kao drugog paketa mjera za suzbijanja negativnih gospodarskih posljedica nastalih u uvjetima proglašene epidemije, ocjenjuje opravdanim.

Predloženom Odlukom propisuju se uvjeti i način djelomičnog oslobađanja od plaćanja poreza na korištenje javnih površina na području Grada Makarske za 2020.g., pa je tako svim obveznicima plaćanja poreza na korištenje javnih površina, neovisno o zoni, u godišnjem i ljetnom poreznom razdoblju, omogućeno ostvarenje prava djelomičnog oslobađanja od plaćanja poreza na korištenje javnih površina za 2020.g., i to za mjesece lipanj, srpanj i kolovoz 2020.g., ukoliko:

* imaju pad prihoda/primitaka najmanje 50% u razdoblju od 01. lipnja do 31. kolovoza 2020.g., u odnosu na isto razdoblje prethodne godine,
* na dan podnošenja zahtjeva nemaju dospjelih dugovanja prema Gradu Makarska.

Zahtjev se može podnijeti u razdoblju od 01. do 15. rujna 2020.g., uz dostavu dokaza o ispunjavanju propisanih uvjeta.

Obzirom da se radi o mjeri koja zahtijeva hitnu provedbu, iz osobito opravdanih razloga, sukladno članku 73. stavku 4. Zakona o lokalnoj i područnoj (regionalnoj) samoupravi („Narodne novine“ [33/01](https://www.zakon.hr/cms.htm?id=260), [60/01](https://www.zakon.hr/cms.htm?id=261), [129/05](https://www.zakon.hr/cms.htm?id=262), [109/07](https://www.zakon.hr/cms.htm?id=263), [125/08](https://www.zakon.hr/cms.htm?id=264), [36/09](https://www.zakon.hr/cms.htm?id=265), [36/09](https://www.zakon.hr/cms.htm?id=266), [150/11](https://www.zakon.hr/cms.htm?id=267), [144/12](https://www.zakon.hr/cms.htm?id=268), [19/13](https://www.zakon.hr/cms.htm?id=285), [137/15](https://www.zakon.hr/cms.htm?id=15727), [123/17](https://www.zakon.hr/cms.htm?id=26157), [98/19](https://www.zakon.hr/cms.htm?id=40763)) stupanje na snagu ove Odluke predlaže se prvog dana od dana objave u Glasniku Grada Makarske.

Slijedom navedenog, predlaže se Gradskom vijeću usvojiti predloženu Odluku.

Gradonačelnik

Jure Brkan, dipl.oec.