Na temelju članka 36. Statuta Grada Makarske (Glasnik Grada Makarske, 8/18 i 14/18) Gradsko vijeće Grada Makarske na \_\_\_ sjednici održanoj dana \_\_\_\_\_\_\_\_\_\_\_ 2020.g., donosi

**ODLUKU**

**o djelomičnom oslobađanju od plaćanja zakupnine/naknade za poslovne prostore u vlasništvu Grada Makarske**

**Članak 1.**

Ovom Odlukom utvrđuju se uvjeti i način djelomičnog oslobađanja od plaćanja zakupnine/naknade (u daljnjem tekstu: zakupnina) za poslovne prostore u vlasništvu Grada Makarske, kao mjera suzbijanja negativnih gospodarskih posljedica nastalih u uvjetima proglašene epidemije bolesti COVID-19, uzrokovane virusom SARS CoV-2, na području Republike Hrvatske, uslijed koje su nastupile posebne okolnosti, koje se nisu mogle predvidjeti i na koje se nije moglo utjecati, a koje ugrožavaju život i zdravlje građana, imovinu veće vrijednosti, narušavaju gospodarsku aktivnost i uzrokuju znatnu gospodarsku štetu.

**Članak 2.**

Zakupnici/korisnici (u daljnjem tekstu: zakupnici) poslovnih prostora u vlasništvu Grada Makarske, zbog posebnih okolnosti iz prethodnog članka, mogu se djelomično osloboditi od plaćanja zakupnine za mjesece lipanj, srpanj i kolovoz 2020.g., u visini od 50% mjesečnog iznosa zakupnine, podnošenjem zahtjeva za svaki pojedini mjesec, Upravnom odjelu za komunalne djelatnosti, pod sljedećim uvjetima:

* da imaju pad prihoda/primitaka najmanje 50%, za mjesec za koji podnose zahtjev, u odnosu na isti mjesec prethodne godine, a koji se odnosi na poslovni prostor za koji se podnosi zahtjev,
* da na dan podnošenja zahtjeva nemaju dospjelih dugovanja prema Gradu Makarska, po bilo kojoj osnovi. Smatra se da zakupnik nema dospjelih dugovanja, ako je iznos dospjelog duga manji od 200,00 kuna. U iznos dospjelih dugovanja neće se uzimati u obzir zakupnina za mjesec za koji se podnosi zahtjev.

**Članak 3.**

Zahtjev iz prethodnog članka podnosi se za svaki mjesec zasebno i to do 20. u mjesecu za prethodni mjesec, uz dostavu dokaza o ispunjavanju uvjeta iz članka 2. ove Odluke.

Zahtjev se podnosi elektroničkim putem na adresu elektroničke pošte Grada Makarske pisarnica@makarska.hr ili pisarnica2@makarska.hr ili putem pošte na adresu Grad Makarska, Upravni odjel za komunalne djelatnosti, s naznakom zahtjev za djelomično oslobađanje od plaćanja zakupnine za mjesec\_\_\_\_ 2020.

Na temelju podataka koje dostavi podnositelj zahtjeva te podataka kojim raspolaže Grad Makarska, nadležni odjel će, u jednostavnom i žurnom postupku, utvrditi ispunjenje uvjeta za djelomično oslobađanje od plaćanja zakupnine, sukladno odredbama ove Odluke te o osnovanosti zahtjeva obavijestiti podnositelja zahtjeva elektroničkim putem ili na drugi prikladan način. Nadležni odjel može, ukoliko to smatra potrebnim, od podnositelja zahtjeva tražiti i dodatne dokaze o ispunjavanju propisanih uvjeta, izdane od nadležnog tijela.

Ako se naknadno utvrdi da je podnositelj zahtjeva ostvario pravo djelomičnog oslobađanja od plaćanja zakupnine dostavom netočnih ili lažnih podataka, primijenit će se odredbe o odgovornosti propisane zakonom, a mjera djelomičnog oslobađanja od plaćanja zakupnine i njezini učinci će se poništiti.

**Članak 4.**

Za zakupnike koji su ostvarili pravo djelomičnog oslobađanja od plaćanja zakupnine za zakup/korištenje poslovnog prostora, sukladno odredbama ove Odluke, Upravni odjel za financije i proračun stornirat će dio računa za mjesec za koji je oslobađanje odobreno, u visini od 50% iznosa mjesečne zakupnine.

Za već podmirene račune za zakupninu za mjesece lipanj, srpanj i kolovoz 2020.g., a za koje je odobreno djelomično oslobađanje od plaćanja zakupnine, neće se vršiti povrat sredstava, već će se pretplaćenom zakupninom podmiriti sljedeće mjesečne zakupnine do visine pretplaćenog iznosa.

**Članak 5.**

Na temelju ove Odluke zakupnici će se djelomično osloboditi od plaćanja zakupnine, bez sklapanja aneksa postojećih ugovora o zakupu poslovnog prostora.

**Članak 6.**

Ova Odluka stupa na snagu prvog dana od dana objave u Glasniku Grada Makarske.

Klasa:372-03/20-01/4

Ur.broj: 2147/01-03/3-20-2

Makarska, \_\_\_\_\_\_\_\_\_\_\_\_\_\_\_\_\_2020.g.

PREDSJEDNIK GRADSKOG VIJEĆA

Marko Ožić-Bebek, dr.med.

**O b r a z l o ž e n j e**

Uslijed proglašenja epidemije bolesti COVID-19 uzrokovane virusom SARS-CoV-2, na području čitave Republike Hrvatske, nastupile su posebne okolnosti, koje nedvojbeno predstavljaju višu silu, kao i ugrozu života i zdravlja građana, imovine veće vrijednosti te ujedno narušavaju gospodarsku aktivnost i uzrokuju znatnu gospodarsku štetu.

Zbog nastupanja navedenih posebnih okolnosti ocjenjuje se opravdanim donošenje predložene Odluke o djelomičnom oslobađanju od plaćanja zakupnine/naknade za poslovne prostore u vlasništvu Grada Makarske, kao drugog paketa mjera za suzbijanja negativnih gospodarskih posljedica nastalih u uvjetima proglašene epidemije na području Republike Hrvatske.

Predloženom Odlukom propisuju se uvjeti i način djelomičnog oslobađanja od plaćanja zakupnine/naknade za poslovne prostore u vlasništvu Grada Makarske.

Naime, zakupnicima/korisnicima poslovnih prostora u vlasništvu Grada Makarske omogućeno je da se zbog posebnih okolnosti mogu djelomično osloboditi od plaćanja zakupnine za mjesece lipanj, srpanj i kolovoz 2020.g., u visini od 50% mjesečnog iznosa zakupnine, ukoliko ispunjavaju slijedeće uvjete:

* da imaju pad prihoda/primitaka najmanje 50%, za mjesec za koji podnose zahtjev, u odnosu na isti mjesec prethodne godine, a koji se odnosi na poslovni prostor za koji se podnosi zahtjev,
* da na dan podnošenja zahtjeva nemaju dospjelih dugovanja prema Gradu Makarska, po bilo kojoj osnovi.

Obzirom da se radi o mjeri koja zahtijeva hitnu provedbu, iz osobito opravdanih razloga, sukladno članku 73. stavku 4. Zakona o lokalnoj i područnoj (regionalnoj) samoupravi („Narodne novine“ [33/01](https://www.zakon.hr/cms.htm?id=260), [60/01](https://www.zakon.hr/cms.htm?id=261), [129/05](https://www.zakon.hr/cms.htm?id=262), [109/07](https://www.zakon.hr/cms.htm?id=263), [125/08](https://www.zakon.hr/cms.htm?id=264), [36/09](https://www.zakon.hr/cms.htm?id=265), [36/09](https://www.zakon.hr/cms.htm?id=266), [150/11](https://www.zakon.hr/cms.htm?id=267), [144/12](https://www.zakon.hr/cms.htm?id=268), [19/13](https://www.zakon.hr/cms.htm?id=285), [137/15](https://www.zakon.hr/cms.htm?id=15727), [123/17](https://www.zakon.hr/cms.htm?id=26157), [98/19](https://www.zakon.hr/cms.htm?id=40763)) stupanje na snagu ove Odluke predlaže se prvog dana od dana objave u Glasniku Grada Makarske.

Slijedom navedenog, predlaže se Gradskom vijeću usvojiti predloženu Odluku.

Gradonačelnik

Jure Brkan, dipl.oec.