Na temelju odredbe članka 59. stavak 2. i članka 62. stavak 1. Zakona o komunalnom gospodarstvu (˝Narodne novine˝, broj 68/18, 110/18 i 32/20) te članka 36. Statuta Grada Makarske (Glasnik Grada Makarske, br. 8/18 i 14/18), Gradsko vijeće Grada Makarske na \_\_\_ sjednici održanoj dana \_\_\_\_\_\_\_\_\_\_\_ 2020. godine, donosi

**ODLUKU**

**o proglašenju Gradske tržnice Makarska komunalnom infrastrukturom - javnim dobrom u općoj uporabi**

**Članak 1.**

Ovom Odlukom Gradska tržnica u Makarskoj proglašava se komunalnom infrastrukturom - javnim dobrom u općoj uporabi u vlasništvu Grada Makarske.

Podaci o komunalnoj infrastrukturi iz prethodnog stavka navedeni su u slijedećoj tablici:

|  |  |  |  |
| --- | --- | --- | --- |
| *Naziv komunalne infrastrukture* | *Vrsta komunalne infrastrukture* | *Katastarska čestica i katastarska općina* | *Zemljišnoknjižna čestica i katastarska općina* |
| Gradska tržnica Makarska | Javna tržnica na malo | kat.čest. 4166/1 i kat.čest 4166/2, obje u k.o. Makarska-Makar | čest.zem.2174/1, čest.zgr.\*264, čest.zgr.\*265, čest.zgr.\*266 i čest.zgr.\*262/2  sve u k.o. Makarska-Makar |

**Članak 2.**

Nalaže se Općinskom sudu u Makarskoj upis u zemljišnim knjigama komunalne infrastrukture navedene u članku 1. ove Odluke kao javnog dobra u općoj uporabi u vlasništvu Grada Makarske.

**Članak 3.**

Ova Odluka stupa na snagu osmog dana od dana objave u Glasniku Grada Makarske.

Klasa: 023-05/20-02/1

Ur.broj: 2147/01-03/3-20-2

Makarska, \_\_\_\_\_\_\_\_\_\_\_2020.g.

PREDSJEDNIK GRADSKOG VIJEĆA

Marko Ožić-Bebek, dr.med.

**O b r a z l o ž e n j e**

Člankom 59. Zakona o komunalnom gospodarstvu (“Narodne novine” br.68/18, 110/18 i 32/20) – u daljnjem tekstu Zakon, propisao je da su komunalna infrastruktura: nerazvrstane ceste, javne prometne površine na kojima nije dopušten promet motornih vozila, javna parkirališta, javne garaže, javne zelene površine, građevine i uređaji javne namjene, javna rasvjeta i groblja i krematoriji na grobljima, ali i da osim navedenih građevina predstavničko tijelo jedinice lokalne samouprave može odlukom odrediti i druge građevine komunalne infrastrukture, ako služe za obavljanje komunalne djelatnosti.

Gradska tržnica Makarska, sukladno članku 24. stavak 1. točka 2. Zakona, služi za obavljanje uslužne komunalne djelatnosti usluge javnih tržnica na malo, a izgrađena je na zemljištu u stvarnom vlasništvu Grada Makarske (izvanknjižno) temeljem Rješenja Skupštine općine Makarska broj: UP-Io-03-152/88 od 28. srpnja 1988.g., na kojoj se u skladu s tržnim redom pružaju usluge obavljanja prometa živežnim namirnicama i drugim proizvodima.

Nadalje, sukladno odredbi članka 61. Zakona komunalna infrastruktura je javno dobro u općoj uporabi u vlasništvu odnosno suvlasništvu jedinice lokalne samouprave i/ili osobe koja obavlja komunalnu djelatnost. Komunalna infrastruktura stječe status javnog dobra u općoj uporabi danom njezine izgradnje, uređenja odnosno stupanja na snagu odluke o proglašenju javnog dobra u općoj uporabi. Odluku o proglašenju komunalne infrastrukture javnim dobrom u općoj uporabi donosi predstavničko tijelo jedinice lokalne samouprave, sukladno odredbi članka 62. Zakona. Navedena Odluka mora sadržavati naziv i vrstu komunalne infrastrukture, podatak o katastarskoj i zemljišno knjižnoj čestici i katastarskoj općini na kojoj se infrastruktura nalazi te nalog nadležnom sudu za upis statusa javnog dobra u općoj uporabi u zemljišne knjige.

Budući je odredbama Zakona omogućena evidencija u katastru i upis u zemljišne knjige komunalne infrastrukture koja nije evidentirana u katastru i nije upisana u zemljišnim knjigama, a koja je sagrađena do stupanja na snagu Zakona, potrebno je donijeti predloženu Odluku kako bi se zemljišno knjižno stanje uskladilo sa stvarnim stanjem, jer komunalna infrastruktura ima veliko značenje za kontinuirano i kvalitetno obavljanje komunalnih djelatnosti na području Grada.

Slijedom navedenog, predlaže se Gradskom vijeću usvojiti predloženu Odluku.

Gradonačelnik

Jure Brkan, dipl.oec., v.r.